KOMISIJOS REGLAMENTAS (EB) Nr. 126/2005
2005 m. sausio 27 d.
nustatantis finansavimo, skirto finansuoti alyvuogių aliejaus gamybos 2005-2006 prekybos metais kokybės gerinimo priemones, ribas ir nukrypstantis nuo Reglamento (EB) Nr. 528/1999 3 straipsnio 3 dalies
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo (1),
atsižvelgdama į 1999 m. kovo 10 d. Komisijos reglamentą (EB) Nr. 528/1999, nustatantį priemones alyvuogių aliejaus gamybos kokybei gerinti (2), ypač į jo 3 straipsnio 2 dalį,
kadangi:
(1)
Komisijos reglamentas (EB) Nr. 528/1999 apibrėžia kiekvienai valstybei narei taikomas finansines nuostatas dėl priemonių, susijusių su 12 mėnesių trukmės gamybos ciklais, prasidedančiais kiekvienų metų gegužės 1 d., kurių reikia imtis, siekiant pagerinti alyvuogių aliejaus gamybos kokybę ir mažinti jos poveikį aplinkai.
(2)
Komisijos reglamentas (EB) Nr. 1807/2004 (3) nustato, kad numatomas alyvuogių aliejaus gamybos kiekis, įskaitant numatomą stalo alyvuogių, išreikštų alyvuogių aliejaus ekvivalentu, gamybą, skirtas 2003-2004 prekybos metams, yra 2 714 450 tonos. Iš jų 343 356 tonos skirtos Graikijai, 1 591 330 tonų - Ispanijai, 3 335 tonos - Prancūzijai, 741 956 tonos - Italijai ir 34 473 tonos - Portugalijai. Suma, nesuteikta alyvuogių aliejaus gamybai nurodytais metais, naudojama finansuojant priemones, skirtas pagerinti alyvuogių aliejaus gamybos kokybę gamybos ciklo, prasidedančio 2004 m. gegužės 1 d., metu.
(3)
Turėtų būti nustatytos priemonių, kurios gali būti kompensuojamos iš Europos žemės ūkio organizavimo ir garantijų fondo Garantijų skyriaus, viršutinės finansavimo ribos.
(4)
Atsižvelgiant į tai, kad minimalios priemonių sąnaudos yra santykinai apibrėžtos, gali paaiškėti, kad Reglamento (EB) Nr. 528/1999 3 straipsnio 3 dalyje kai kurioms valstybėms narėms nustatytos bendro finansavimo viršutinės ribos yra per žemos. Dėl šios priežasties tokiais atvejais turėtų būti nustatyti atitinkami apribojimai.
(5)
Šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Gamybos ciklo, prasidedančio 2005 m. gegužės 1 d. ir pasibaigiančio 2006 m. balandžio 30 d., metu finansavimo, skirto Reglamento (EB) Nr. 528/1999 3 straipsnio 2 dalyje nustatytoms priemonėms, viršutinė riba yra:
Graikija
6 331 014 EUR
Ispanija
11 099 557 EUR
Prancūzija
60 804 EUR
Italija
0 EUR
Portugalija
644 052 EUR
2 straipsnis
Nepaisant Reglamento (EB) Nr. 528/1999 3 straipsnio 3 dalies, valstybės narės, kurių viršutinė finansavimo riba, nustatyta 1 straipsnyje, yra ne didesnė kaip 100 000 EUR, gali skirti ne didesnį kaip 250 000 EUR papildomą nacionalinį finansinį įnašą.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 27 d.